Ir-Regolament tal-Kummissjoni (KE) Nru 1626/2000
ta' l-24 ta' Lulju 2000
li jimplimenta r-Regolament tal-Kunsill (KE) Nru 577/98 dwar kif isir stħarriġ kampjun fuq il-forza tax-xogħol fil-Komunità fir-rigward tal-programm għal bejn l-2001 u l-2004 ta' moduli ad hoc għall-istħarriġ fuq il-forza tax-xogħol
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 577/98 tad-9 ta' Marzu, 1998, dwar kif isir stħarrig kampjun fuq in-numru ta' nies jaħdmu fil-Komunità [1], kif l-aħħar emendat bir-Regolament tal-Kummissjoni (KE) Nru 1578/2000 [2], u partikolarment l-Artikolu 4(2) tiegħu,
Billi:
(1) Skond l-Artikolu 4(2) tar-Regolament (KE) Nru 577/98 għandu jsir kull sena programm ta' moduli ad hoc fuq firxa ta' snin.
(2) Il-miżuri msemmija f'dan ir-Regolament huma skond l-opinjoni tal-Kumitat tal-Programm Statistiku mwaqqaf bid-Deċiżjoni tal-Kunsill 89/382/KEE, Euratom [3],
ADOTTAT DAN IR-REGOLAMENT:
L-Artikolu 1
Programm ta' moduli ad hoc għas-snin 2001 sa l-2004 jinsab fl-Anness ta' dan ir-Regolament.
L-Artikolu 2
Dan ir-Regolament għandu jidħol fis-seħħ fl-għoxrin jum wara li jkun ippubblikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-24 ta' Lulju 2000.